**ŠKOLSKO NATJECANJE IZ ENGLESKOGA JEZIKA**

**šk. god. 2016./2017.**

DODATNE UPUTE ZA DEŽURNE UČITELJE/NASTAVNIKE O PROVEDBI

I RJEŠAVANJU TESTA

*molimo preslikati u dovoljnom broju primjeraka i dati svakom dežurnom učitelju/nastavniku na vrijeme*

Dežurni učitelji/nastavnici se moraju na vrijeme upoznati s *Uputama za provedbu pisanoga dijela natjecanja (testa)* i *Dodatnim uputama*, a koje se nalaze u odjeljku NATJECANJE IZ ENGLESKOGA JEZIKA u Katalogu natjecanja i smotri 2016./2017.

**DODATNE UPUTE**

1. Dežurni učitelji/nastavnici trebaju ući u učionicu prije učenika, najmanje 10 minuta prije početka testa (vidi Katalog, Natjecanje iz engleskoga jezika, Upute za provedbu pisanoga dijela natjecanja). Natjecatelji ulaze u učionicu po dopuštenju dežurnoga učitelja/nastavnika. Nakon što provjeri jesu li svi natjecatelji prisutni i identificira natjecatelje, dežurni učitelj/nastavnik ih treba uredno razmjestiti svakog u svoju klupu, vodeći računa o razmaku. Natjecatelje treba zamoliti da ugase mobitele te da ih s ostalim trenutno nepotrebnim stvarima odlože na za to predviđeno mjesto u učionici.

2. Dežurni učitelj/nastavnik treba podijeliti ispitne materijale. Na njegov znak svi natjecatelji uzimaju malu omotnicu s obrascem za zaporku. Natjecatelji trebaju popuniti obrazac za zaporku i prepisati od školskoga povjerenstva unaprijed zadanu zaporku (riječ) na sva za to predviđena mjesta na ispitnim materijalima. Natjecatelji potom trebaju vratiti ispunjeni obrazac u malu omotnicu, zatvoriti je i na nju također prepisati zadanu zaporku.

Na ploču učitelj/nastavnik mora napisati vrijeme trajanja testa (90 minuta), izraženo u minutnim intervalima, i to ovako:

90

75

60

45

30

15

0

Brojenje vremena počinje od trenutka kad dežurni učitelj/nastavnik završi čitanje sljedećih uputa.

* Uzmite list s uputama o rješavanju testa. Molimo vas da ugasite mobitele, predate ih dežurnim učiteljima/nastavnicima na čuvanje i odložite sve nepotrebne stvari na predviđeno mjesto u učionici.
* Test se sastoji od jednog dijela i rješava se 90 minuta. Na ploči su napisani vremenski intervali u minutama. Kada vam kažem da je test počeo, prekrižit ću '90' i dalje redom. Tako ćete znati koliko vam je vremena preostalo do kraja. Brojenje vremena počinje od trenutka kad završimo s uputama. Za vrijeme rješavanja testa ne smijete napuštati učionicu.
* Na početku svakog zadatka nalaze se upute za taj zadatak. Morate ih pozorno pročitati jer vam u njima piše kako rješavati pojedini zadatak. Važno je da ih pozorno pročitate jer vam ja ne smijem davati nikakva dodatna objašnjenja za rješavanje testa.
* Uz test ćete dobiti poseban LIST ZA ODGOVORE u dva jednaka (identična) primjerka. Jedan primjerak služi kao rezerva ako pogriješite prilikom upisivanja odgovora. Ukoliko vam rezervni List za odgovore neće biti potreban, predat ćete ga praznog zajedno s ostalim materijalima.
* Sami odlučujete koji **će vam od dva identična lista za odgovore biti konačni list za odgovore. Prosudbeno povjerenstvo će bodovati samo vaš konačni list za odgovore.**
* Odgovore koje ste upisali u odgovarajuće tablice na konačnom listu za odgovore ne smijete ni na koji način prepravljati, jer će se svako prepravljeno rješenje poništiti. Rukopis mora biti uredan, a slova se moraju znati jasno raspoznati (npr.*a, o, m, n, u, r, q*). Sva neuredna, nečitka i nejasna rješenja neće se priznavati.
* Za upisivanje odgovora na list za odgovore smijete koristiti samo kemijsku olovku (plavu ili crnu) koja se ne može brisati. Ne smijete koristiti običnu olovku i ne smijete upotrebljavati korektor.
* U samom zadatku, odnosno u testu, možete prepravljati ili križati odgovore, podvući dio teksta, ili praviti kratke bilješke, no povjerenstvo koje će kasnije ispravljati vaše testove neće gledati tekst zadatka već samo vaše odgovore na konačnom listu za odgovore. Dakle, važno je da te tablice, odnosno list za odgovore, ispunite čitko i pažljivo, kemijskom olovkom.
* Ako se za rješenje zadatka traži da napišete riječ, dio rečenice ili cijelu rečenicu, takvo rješenje morate napisati *pisanim slovima*. Pri tome vodite računa o pravopisu engleskoga jezika: sve riječi rješenja koje se pišu velikim početnim slovom (npr. prva riječ u rečenici, vlastite imenice i sl.) napišite velikim početnim slovom i na konačnom listu za odgovore. Također, pazite na interpunkciju (točka, zarez, upitnik...).
* Odgovori koji ne slijede upute za rješavanje zadatka neće se priznavati (npr. ukoliko treba upisati slovo koje označava točno rješenje, onda se kao točno rješenje prihvaća samo slovo, ne i riječ/rečenica).
* Dežurni učitelj/nastavnik nema pravo uvida u rješenja testa za vrijeme trajanja pisanoga dijela ispita i ne smije davati nikakva dodatna objašnjenja za rješavanje testa. Ako neku riječ u tekstu zadatka ne razumijete, ne smijete pitati za objašnjenje. Pokušajte se snaći na temelju konteksta.
* Za vrijeme rješavanja testa nije dopušteno napuštanje prostorije. Ukoliko netko završi rješavanje prije isteka propisanoga vremena, može predati ispitne materijale i tiho napustiti prostoriju.
* Ako imate kakvih pitanja o ovim pravilima, postavite ih sada, jer za vrijeme rješavanja testa ne smijete ništa ni pitati ni govoriti.

**TOČKA 7.** iz *Uputa za provedbu pisanoga dijela natjecanja* – prepisivanje zadane zaporke

Na naslovnicu testa, kao i na oba lista za odgovore, natjecatelji moraju prepisati zadanu zaporku. Natjecatelji u srednjoj školi moraju još i zaokružiti listu na kojoj se natječu (A ili B).

**TOČKA 8**. iz *Uputa za provedbu pisanoga dijela natjecanja* – pregled testova

Natjecatelji trebaju prebrojiti stranice i provjeriti jesu li im sve stranice testa uredno kopirane.

**TOČKA 9.** – Početak testa i početak odbrojavanja vremena

Dežurni učitelj/nastavnik treba prekrižiti '90' na ploči i reći: 'Ovo je početak testa.'

Kad se na ploči prekriži brojka '15', dežurni učitelj/nastavnik treba reći: 'Do završetka testa preostalo je još 15 minuta.'

Po isteku vremena (90 minuta), dežurni učitelj/nastavnik mora prekrižiti brojku '0' i reći: 'Vrijeme za rješavanje testa je isteklo. Odložite pribor za pisanje i zatvorite test.'

Slijedi **TOČKA 12**. i dalje iz *Uputa za provedbu pisanoga dijela natjecanja*

Nakon završetka rješavanja testa natjecatelji dežurnom učitelju/nastavniku prvo predaju konačan list za odgovore i malu omotnicu sa zaporkom, a potom test i radni list za odgovore koji se neće vrjednovati. Dežurni učitelj/nastavnik dužan je provjeriti imaju li svi konačni listovi za odgovore upisanu zaporku te u srednjim školama i listu (A ili B). Pri predaji materijala povjerenstvu dežurni učitelj/nastavnik treba jasno odvojiti konačne listove za odgovore od radnih verzija i testova.